Document ID: 32013R0877

KOMISIJOS DELEGUOTASIS REGLAMENTAS (ES) Nr. 877/2013
2013 m. birželio 27 d.
kuriuo papildomas Europos Parlamento ir Tarybos reglamentas (ES) Nr. 473/2013 dėl euro zonos valstybių narių biudžeto planų projektų stebėsenos bei vertinimo ir perviršinio deficito padėties ištaisymo užtikrinimo bendrųjų nuostatų
EUROPOS KOMISIJA,
atsižvelgdama į Sutartį dėl Europos Sąjungos veikimo,
atsižvelgdama į 2013 m. gegužės 21 d. Europos Parlamento ir Tarybos reglamentą (ES) Nr. 473/2013 dėl euro zonos valstybių narių biudžeto planų projektų stebėsenos bei vertinimo ir perviršinio deficito padėties ištaisymo užtikrinimo bendrųjų nuostatų (1), ypač į jo 10 straipsnio 3 dalį,
kadangi:
(1)
Reglamentu (ES) Nr. 473/2013 įtvirtinama atidesnė valstybių narių, kurių valiuta yra euro ir kurioms taikoma perviršinio deficito procedūra, stebėsena nustatant papildomus ataskaitų teikimo reikalavimus, kad būtų užtikrinta bet kokių nukrypimų nuo Tarybos rekomendacijų ar įspėjimų ištaisyti perviršinio deficito padėtį prevencija ir ankstyvas pašalinimas;
(2)
tokia stebėsena papildo 1997 m. liepos 7 d. Tarybos reglamento (EB) Nr. 1467/97 dėl perviršinio deficito procedūros įgyvendinimo paspartinimo ir paaiškinimo (2) 3 straipsnio 4a dalyje ir 5 straipsnio 1a dalyje nustatytas galiojančias ataskaitų teikimo prievoles, pagal kurias reikalaujama, kad valstybė narė, kuriai taikoma perviršinio deficito procedūra pagal Tarybos rekomendaciją, pateiktą vadovaujantis Sutarties 126 straipsnio 7 dalimi, arba pagal įspėjimą, pateiktą vadovaujantis Sutarties 126 straipsnio 9 dalimi, Tarybai ir Komisijai pateiktų ataskaitą dėl priemonių, kurių ėmėsi perviršinio deficito padėčiai ištaisyti. Toje ataskaitoje nurodomi valdžios sektoriaus išlaidų ir pajamų bei diskrecinių priemonių tiek išlaidų, tiek pajamų srityje tikslai, atitinkantys Tarybos rekomendaciją, taip pat informacija apie priemones, kurių imtasi, ir tikslams pasiekti numatytų priemonių pobūdį;
(3)
Reglamentu (ES) Nr. 473/2013 papildomas šis pradinis ataskaitų teikimo reikalavimas, nustatant reikalavimą valstybėms narėms, kurių valiuta yra euro ir kurioms taikoma perviršinio deficito procedūra, dažniau teikti ataskaitas. Jeigu valstybei narei pateikta Tarybos rekomendacija pagal SESV 126 straipsnio 7 dalį, ataskaitas dėl priemonių, kurių ėmėsi perviršinio deficito padėčiai ištaisyti, Komisijai ir Ekonomikos ir finansų komitetui (EFK) ji teikia kas šešis mėnesius, o jeigu pateiktas Tarybos įspėjimas pagal SESV 126 straipsnio 9 dalį - kas tris mėnesius. Ataskaitose turėtų būti pateikiama informacija apie metinio valdžios sektoriaus ir jo subsektorių biudžeto vykdymą, diskrecinių priemonių, kurių imtasi tiek išlaidų, tiek pajamų srityje, poveikį biudžetui, valdžios sektoriaus išlaidų ir pajamų tikslus, taip pat informacija apie priimtas priemones ir apie tikslams pasiekti numatytų priemonių pobūdį. Dažniau teikiamos ataskaitos padės Komisijai ir EFK nuolat stebėti, ar atitinkama valstybė narė eina reikiama linkme, kad ištaisytų perviršinio deficito padėtį;
(4)
pagal Reglamento (ES) Nr. 473/2013 10 straipsnio 3 dalį Komisija turi nurodyti šių papildomų ataskaitų turinį. Šiame deleguotajame akte pateikiama aiški informacijos, kurią turi pateikti valstybės narės, kurių valiuta yra euro ir kurioms taikoma perviršinio deficito procedūra, sistema. Pagal šį deleguotąjį reglamentą teikiamos ataskaitos leis susidaryti struktūrizuotą ir suderintą atitinkamos valstybės narės biudžeto būklės vaizdą. Ataskaitoje turėtų būti pateikti metiniai ir ketvirtiniai duomenys, kad būtų galima suteikti išsamios informacijos apie vykdomą taisymą. Kad būtų galima geriau suprasti biudžeto būklės dinamiką, duomenys turėtų būti teikiami pagal pinigų apskaitos ir kaupiamąjį principus (pagal Europos nacionalinių sąskaitų sistemą ESS). Atsižvelgiant į tai, kad perviršinio deficito procedūra gali būti pradėta dėl to, kad nesilaikoma Sutartyje nustatytos deficito arba skolos santykio su BVP pamatinės vertės arba abiejų šių verčių, reikėtų pranešti apie pagrindinių valdžios sektoriaus deficito ir skolos pokyčių sudedamųjų dalių raidą;
(5)
pagal šį deleguotąjį aktą pranešami faktiniai duomenys turėtų atitikti duomenis, pateiktus Eurostatui pagal perviršinio deficito procedūrą,
PRIĖMĖ ŠĮ REGLAMENTĄ:
1 straipsnis
Dalykas
Šiame reglamente nustatomi ataskaitų, kurių Komisija gali prašyti valstybių narių, kurių valiuta yra euro ir kurioms taikoma perviršinio deficito procedūra, turinio reikalavimai.
2 straipsnis
Ataskaitų struktūra ir turinys
1. 1 straipsnyje nurodytų ataskaitų struktūra yra tokia:
-
perviršinio deficito padėties taisymo laikotarpio valdžios sektoriaus ir jo subsektorių faktiniai balansai, skolos pokyčiai ir atnaujinti biudžeto planai,
-
fiskalinės strategijos, kad perviršinis deficitas būtų panaikintas iki Tarybos nustatyto termino atsižvelgiant į naujausią Tarybos rekomendaciją pagal SESV 126 straipsnio 7 dalį arba įspėjimą pagal SESV 126 straipsnio 9 dalį, aprašymas ir kiekybinis įvertinimas pagal nominalius ir struktūrinius rodiklius (biudžeto balanso cikliškumo dedamoji, atmetus vienkartines ir laikinąsias priemones), įskaitant išsamią informaciją apie biudžeto priemones, kurios yra numatytos arba kurių jau imtasi šiems tikslams pasiekti, ir jų poveikį biudžetui.
2. Ataskaitose pateikiamos šio reglamento priede nurodytos lentelės.
3 straipsnis
Įsigaliojimas
Šis reglamentas įsigalioja trečią dieną po jo paskelbimo Europos Sąjungos oficialiajame leidinyje.
Šis reglamentas pagal Sutartis privalomas visas ir tiesiogiai taikomas valstybėse narėse.
Priimta Briuselyje 2013 m. birželio 27 d.

Labels: 12
2
15
19